**ΘΕΜΑ : ΠΑΡΑΛΑΒΗ ΕΡΓΟΥ ΜΕΤΑ ΤΗΝ ΕΦΑΡΜΟΓΗ ΤΟΥ Ν.4782/2021**

Ημ/νία υποβολής ***18/10/2021***

Ερώτηση

Σε περίπτωση έργου που έχει περαιωθεί πριν την 01.09.2021, θα γίνει σήμερα προσωρινή και οριστική παραλαβή με τις διατάξεις πριν την εφαρμογή του Ν.4782 ή ενιαία παραλαβή με τις διατάξεις του άρθρου 172 του Ν.4782? Ισχύει κάτι ανάλογο και στην περίπτωση παραλαβής σήμερα κατόπιν διάλυσης σύμβασης πριν την 01.09.2021?

**Απάντηση :**

Tο άρθρο 172 « Παραλαβή - Εξουσιοδοτική διάταξη» αντικαταστάθηκε με το άρθρο 86 Ν.4782/2021 (ΦΕΚ Α` 36) , **έναρξη ισχύος δε του εν λόγω άρθρου ορίσθηκε (σύμφωνα με το άρθρο 142 παρ.β1 του αυτού νόμου) η 1η.9.2021.**

**Κατά πάγια νομολογία, τα συμβατικά τεύχη διενέργειας του διαγωνισμού αποτελούν το κανονιστικό πλαίσιο αυτού, που δεσμεύει την ίδια την αρχή που τον διενεργεί**, καθώς και ότι από αυτό παρέπεται ότι δεν μπορεί να απαιτεί από τους οικονομικούς φορείς περισσότερα από όσα απαιτούνται από την Διακήρυξη (ενδεικτικά Ολ ΣτΕ 1819/2020).

Σύμφωνα με την Απάντηση στο Ερώτημα 3 της Ομάδας Εργασίας που συγκροτήθηκε με την με αριθ. πρωτ. 74177/22.03.2021 απόφαση του Γενικού Γραμματέα Υποδομών του ΥΠΟΜΕ (ΑΔΑ: Ψ4ΜΙ465ΞΘΞ-ΗΣΤ) στο 2ο Πρακτικό αυτής *«Ενόψει τούτων, αλλά και των αρχών της ισότητας, της τυπικότητας, της διαφάνειας και της δημοσιότητας* ***δεν είναι εφικτό να μεταβάλλεται άνευ άλλου τινός το πλαίσιο που έχει γνωστοποιηθεί με τα συμβατικά τεύχη για την εκπλήρωση της παροχής του αναδόχου με μονομερή απόφαση της αναθέτουσας αρχής».***

Συνεπώς, στην εν λόγω περίπτωση έργου, η προσωρινή και οριστική παραλαβή που έχει περαιωθεί πριν την 01.09.2021, θα συντελεσθεί σύμφωνα με τις διατάξεις πριν την εφαρμογή του νέου (τροποποιημένου) άρθρου 172 του Ν.4782.

Το αυτό ισχύει και για τις περιπτώσεις παραλαβής έργων κατόπιν διάλυσης σύμβασης πριν την 01.09.2021, δηλ. αυτές διέπονται από τα σχετικά άρθρα (Άρθρα 161, 170 και 172) του Ν. 4412/2016 προ της τροποποιήσεως αυτών από τις διατάξεις του Ν. 4782/2016.

Τονίζουμε ότι για την εξειδίκευση των εν λόγω ρυθμίσεων θα δοθούν μετά την σύνταξη και δημοσίευση νέου Πρακτικού της Ομάδας Εργασίας που συγκροτήθηκε με την ανωτέρω αναφερομένη απόφαση του Γενικού Γραμματέα Υποδομών του ΥΠΟΜΕ (ΑΔΑ: Ψ4ΜΙ465ΞΘΞ-ΗΣΤ).